山陽客中雜言四首  其二
作者：俞德鄰
朝代：宋

paragraphs: 秋帆泊淮浦，小山倏春風。
春風到花柳，青青間深紅。
散屧慰寂寞，道與征夫逢。
爲言喪亂後，十室八九空。
村墟暗荆杞，渚澤哀飛鴻。
奈何數下令，科歛紛錯重。
語已仰天歎，泣涕霑其胸。
嗚呼天地德，微小無不容。
貴人豈不仁，視汝如蒿蓬。
會聞賢刺史，撫汝如漢龔。
征夫甫收泣，悍吏來自東。